Karsten Nonbo (V), 2009-12-03:
Jeg skal indledningsvis sige, at det jo ikke er nemt at være forsvarsordfører for Venstre, når forsvarsministeren holder en så detaljeret, så god og så grundig tale, hvor han fremlægger alt.
Det er ikke nemt at tilføje yderligere til det, som forsvarsministeren siger.
Og når så hr. Frank Aaen vil have en åben debat, siger vi ja, men det kræver jo, at hr. Frank Aaen først åbner øjne og ører og lytter og hører, hvad der bliver sagt, for der er i dag sagt en hel masse.
Selve processen har også været åben.
Vi har nu den tredje forespørgselsdebat om det her emne.
Vi har haft en Forsvarskommission, der har behandlet sagen i 18 måneder, vi har haft en forsvarsforligskreds, hvor alle partier, selvfølgelig minus Enhedslisten, har deltaget, vi har været ude at se på de flytyper, der har været aktuelle, i Forsvarsudvalget, hvor hr. Frank Aaen også sidder, og der har han beklageligvis ikke fundet tid til at være med.
Så der har hele vejen igennem været en åben proces.
Den proces, vi venter på nu, er, at den tværministerielle arbejdsgruppe, som består af medlemmer fra Finansministeriet, fra Økonomi- og Erhvervsministeriet og fra Forsvarsministeriet, nu fremlægger et beslutningsgrundlag, som vi kan arbejde videre med.
Det kan godt være en hindring for nogle, men det kan også være en fordel for andre, for så får vi debatten på et fagligt niveau.
Det eneste, jeg kan trøste hr. Frank Aaen med i forbindelse med hans pessimistiske indlæg, er – sagt til en født pessimist – at den tid, der er gået skidt, kommer heldigvis aldrig godt igen.
Det kan jeg trøste med, når man har den indstilling til sagen.
Så bruger hr. Frank Aaen hele tiden ordet bombning og bombning og bombning.
Hvis hr. Frank Aaen havde hørt efter, hvad forsvarsministeren sagde, havde han hørt, at de fly kan andet end at bombe.
De kan præcisionsskyde, og nu er man ved at finde ud af, at de formentlig også kan bruges til – eller det forsøger vi at udvikle – at efterspore vejsidebomber, og det er en klar og stor fordel, hvis vi kan redde en masse af vores soldaters liv, ved at vi har sporet vejsidebomber forinden.
Jeg skal derfor, inden jeg går ind i en videre brug af min taletid, oplæse et forslag til vedtagelse, som er fremsat på vegne af Socialdemokratiet, Det Radikale Venstre, Dansk Folkeparti, Socialistisk Folkeparti, Det Konservative Folkeparti og Venstre, altså således at vi ikke har Enhedslisten og Liberal Alliance med.
Liberal Alliance var ikke direkte imod, men ville ikke være med på det her forslag til vedtagelse.
Det lyder således:
Forslag til vedtagelse »Folketinget tager forsvarsministerens redegørelse vedrørende anskaffelse af nye kampfly til efterretning, idet Folketinget opfordrer forsvarsministeren til fortsat at sikre en åben proces og tilvejebringe et gennemskueligt og uvildigt beslutningsgrundlag.
Med Forsvarsforliget 2010–2014 er det besluttet, at forsvaret fortsat skal opretholde en kampflykapacitet til løsning af nationale og internationale opgaver, og at der som følge heraf på sigt skal anskaffes nye kampfly.
Folketinget opfordrer på den baggrund forsvarsministeren til at indlede de politiske forhandlinger vedrørende typevalg og antal af nye kampfly m.v. i umiddelbar forlængelse af beslutningsgrundlagets færdiggørelse og endelige kvalitetssikring.«
Nej, jeg vil undlade at sige mere, for for meget snak kan nogle gange give flimmer frem for klarhed.